ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ŠIAULIŲ MIESTO SAVIVALDYBĖS ADMINISTRACIJOS SUPAPRASTINTŲ VIEŠŲJŲ PIRKIMŲ TAISYKLIŲ, PATVIRTINTŲ ŠIAULIŲ MIESTO SAVIVALDYBĖS ADMINISTRACIJOS DIREKTORIAUS 2013 M. RUGSĖJO 18 D. ĮSAKYMU NR. A-1096 „DĖL ŠIAULIŲ MIESTO SAVIVALDYBĖS ADMINISTRACIJOS SUPAPRASTINTŲ VIEŠŲJŲ PIRKIMŲ TAISYKLIŲ PATVIRTINIMO“, PAKEITIMO

2017 m. sausio 13 d. Nr. A-39

Šiauliai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, Viešųjų pirkimų įstatymo Nr. I-1491 7 straipsnio pakeitimo įstatymu, Viešųjų pirkimų tarnybos viešai skelbiamą konsultaciją dėl informacijos apie mažos vertės pirkimus skelbimo perkančiosios organizacijos tinklalapyje ir atsižvelgdamas į tai, kad įdiegta Viešųjų pirkimų planavimo, registravimo ir valdymo programa:

1. P a k e i č i u Šiaulių miesto savivaldybės administracijos supaprastintų viešųjų pirkimų taisykles (toliau – Taisyklės), patvirtintas Šiaulių miesto savivaldybės administracijos direktoriaus 2013 m. rugsėjo 18 d. įsakymu Nr. A-1096 „Dėl Šiaulių miesto savivaldybės administracijos supaprastintų viešųjų pirkimų taisyklių patvirtinimo“:

1.1. išdėstau 17 punktą taip:

„17. Perkančioji organizacija savo tinklalapyje informuoja apie pradedamą bet kurį pirkimą, taip pat nustatytą laimėtoją ir ketinamą sudaryti bei sudarytą sutartį vadovaudamasi Viešųjų pirkimų įstatymo 7 straipsnio 3 dalyje nustatyta tvarka. Apie mažos vertės pirkimus informacija skelbiama susistemintai kartą per mėnesį“.

1.2. išdėstau 21.18 papunktį taip:

„21.18. informacija, kad pasiūlymai bus vertinami eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Lietuvos banko nustatytą ir paskelbtą euro ir užsienio valiutos santykį paskutinę pasiūlymų pateikimo termino dieną;“;

1.3. pripažįstu netekusiu galios 21.31 papunktį;

1.4. pripažįstu netekusiu galios 59.3.3 papunktį;

1.5. išdėstau 60 punktą taip:

„60. Jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, perkančioji organizacija privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš perkančiosios organizacijos dienos.“;

1.6. pripažįstu netekusiu galios 145.6 papunktį;

1.7. pripažįstu netekusiu galios Taisyklių 3 priedą;

1.8. išdėstau 145.7 papunktį taip:

„145.7. pirkimo organizatorius, ne vėliau kaip kitą darbo dieną po sutarties pasirašymo ir jos įregistravimo perkančiosios organizacijos sutarčių registre ar sąskaitos faktūros (kai sutartis sudaroma žodžiu) gavimo, informaciją apie kiekvieną atliktą mažos vertės pirkimą įveda Viešųjų pirkimų planavimo, registravimo ir valdymo programos dalyje „Pirkimų žurnalas;“;

1.9. išdėstau 165 punktą taip:

„165. Komisija ir pirkimų organizatorius, vykdydami mažos vertės pirkimą, neprivalo vadovautis Taisyklių 44, 46.1, 59.4, 71, 72, 79–84 punktų reikalavimais ir gali netaikyti vokų su pasiūlymais atplėšimo ir pasiūlymų nagrinėjimo procedūrų.“

2. N u r o d a u:

2.1. Teisės skyriaus Viešųjų pirkimų poskyrio vyr. specialistei Jolantai Nabažienei per 3 darbo dienas nuo šio įsakymo pasirašymo dienos paskelbti Taisyklių pakeitimus Centrinėje viešųjų pirkimų informacinėje sistemoje.

2.2. Savivaldybės administracijos struktūrinių padalinių vadovams susipažinti su Taisyklių pakeitimais ir supažindinti (dokumentų valdymo sistemoje @vilys) darbuotojus, kurie dalyvauja viešųjų pirkimų komisijų darbe ar yra pirkimo organizatoriai.

L. e. Savivaldybės administracijos direktoriaus pareigas	Giedrė Mendoza Herrera